b'\n_START_ARTICLE_\nVaza (laivas)\n_START_SECTION_\nIstorija\n_START_PARAGRAPH_\n\xc4\x96jo de\xc5\xa1imti trisde\xc5\xa1imtme\xc4\x8dio karo metai ir karalius Gustavas II Adolfas prad\xc4\x97jo karinius veiksmus pietin\xc4\x97se Baltijos j\xc5\xabros \xc5\xbeem\xc4\x97se\xc2\xa0\xe2\x80\x93 Pomeranijoje. \xc5\xa0iai karinei kompanijai buvo reikalingas stiprus karo laivynas, tod\xc4\x97l buvo u\xc5\xbesakyta pastatyti du 33\xc2\xa0m ir du 41\xc2\xa0m auk\xc5\xa1\xc4\x8dio karinius laivus, tarp j\xc5\xb3 ir karali\xc5\xa1kojo j\xc5\xabr\xc5\xb3 laivyno flagman\xc4\x85 \xe2\x80\x9eVaz\xc4\x85\xe2\x80\x9c. Stokholmo laiv\xc5\xb3 statyklai, esan\xc4\x8dioje Njubruvikeno \xc4\xaflankoje, vadovavo Antonius Monier. 1625\xc2\xa0m. sausio 25 d. su oland\xc5\xb3 kilm\xc4\x97s laiv\xc5\xb3 statytoju Henriku Hibertsonu (\xc5\xa1ved. Henrik Hybertsson) ir jo broliu Arendtu buvo pasira\xc5\xa1yta laiv\xc5\xb3 statybos sutartis.\n_START_SECTION_\nLaivo statyba ir klaidos\n_START_PARAGRAPH_\nLaivo statybos metu, karaliaus Gustavo II Adolfo nurodymu, buvo koreguojamas projektas, didinamas laivo tona\xc5\xbeas. Nors tais laikai neegzistavo ra\xc5\xa1ytin\xc4\x97s laiv\xc5\xb3 statymo teorijos, karali\xc5\xa1kosios laiv\xc5\xb3 statyklos meistrai daugiau vadovavosi savo praktika, intuicija ir laiv\xc5\xb3 proporcij\xc5\xb3 lentele. Statytoj\xc5\xb3 nuomone, laivo, kurio pageidavo karalius, svorio centras buvo per auk\xc5\xa1tai. Kad laivas i\xc5\xa1likt\xc5\xb3 stabilus, po visos norimos ginkluot\xc4\x97s sumontavimo, jis tur\xc4\x97jo b\xc5\xabti dviem metrais platesnis. Bet karalius Gustavas II Adolfas nepaklaus\xc4\x97 statybos in\xc5\xbeinieri\xc5\xb3 ir ginkluot\xc4\x97s skai\xc4\x8dius nebuvo pakeistas. H. Hibertsonas taip ir nepamat\xc4\x97 pastatyto \xe2\x80\x9eVaza\xe2\x80\x9c laivo, nes 1625\xc2\xa0m. pabaigoje susirgo, o 1627\xc2\xa0m. pavasar\xc4\xaf mir\xc4\x97. Statybos prie\xc5\xbei\xc5\xabra r\xc5\xabpinosi jo pavaduotojas Hendrikas Jakobsonas(\xc5\xa1ved. Hein Jacobsson). 1628\xc2\xa0m. saus\xc4\xaf laiv\xc5\xb3 statykl\xc4\x85 aplank\xc4\x97 pats karalius. Darbai \xc4\x97jo \xc4\xaf pabaig\xc4\x85, buvo vykdomi laivo puo\xc5\xa1ybos, vidaus \xc4\xafrangos montavimo darbai, i\xc5\xa1 kanapi\xc5\xb3 ir lin\xc5\xb3 pluo\xc5\xa1to siuvamos bur\xc4\x97s. Bendras septyni\xc5\xb3 buri\xc5\xb3 plotas sudar\xc4\x97 4200\xc2\xa0m\xc2\xb2. Laivo priekiui ir galui papuo\xc5\xa1ti med\xc5\xbeio dirbtuv\xc4\x97se buvo i\xc5\xa1dro\xc5\xbetos \xc4\xafvairios medin\xc4\x97s skulpt\xc5\xabros. Jose buvo pavaizduoti dievai, demonai, karaliai, riteriai, kariai, angeliukai, undin\xc4\x97s, fantastini\xc5\xb3 form\xc5\xb3 gyv\xc5\xabnai, i\xc5\xa1da\xc5\xbeyti raudona, aukso ir m\xc4\x97lyna spalva. Vis\xc4\x85 tai buvo skirta g\xc4\x85sdinti prie\xc5\xa1us ir simbolizavo monarchijos galyb\xc4\x99 ir tautos nars\xc4\x85. Tod\xc4\x97l prireik\xc4\x97 beveik trej\xc5\xb3 met\xc5\xb3, kad laivas \xe2\x80\x9eVaza\xe2\x80\x9c tapt\xc5\xb3 karo laivu ir meno \xc5\xa1edevru._NEWLINE_1627\xc2\xa0m. pabaigoje laivas Vaza buvo nuleistas \xc4\xaf vanden\xc4\xaf ir prasid\xc4\x97jo laivo puo\xc5\xa1ybos ir vidaus apdailos darbai. Laivas buvo \xc4\xafsp\xc5\xabding\xc5\xb3 matmen\xc5\xb3: 69\xc2\xa0m ilgio, 12\xc2\xa0m plo\xc4\x8dio, 14\xc2\xa0m auk\xc5\xa1\xc4\x8dio (be buri\xc5\xb3), korpuso storis buvo 45\xc2\xa0cm. Laivas tur\xc4\x97jo tris i\xc5\xa1tisinius denius ir buvo pastatytas naudojant derva impregnuotas \xc5\xa1iaurinio \xc4\x85\xc5\xbeuolo lentas ir tam buvo i\xc5\xa1kirsta 16 ha mi\xc5\xa1ko._NEWLINE_1628\xc2\xa0m. pavasar\xc4\xaf laivas prisi\xc5\xa1vartavo Skeppsbron prieplaukoje \xc5\xa1alia karaliaus r\xc5\xabm\xc5\xb3. \xc4\x8cia buvo prad\xc4\x97ta montuoti laivo ginkluot\xc4\x97. Ginkluotei buvo skirti du deniai, kuriuose patalpinti 64 pab\xc5\xabklai. Visos patrankos buvo nulietos i\xc5\xa1 bronzos ir bendras j\xc5\xb3 svoris sudar\xc4\x97 80 t. Laivo balastui buvo panaudota 120 t akmen\xc5\xb3. Du apatiniai deniai buvo skirti patrank\xc5\xb3 sviediniams, parako statin\xc4\x97ms, maistui ir ekipa\xc5\xbeo gyvenamosioms patalpoms.\n_START_SECTION_\nLaivo \xc5\xbe\xc5\xabtis\n_START_PARAGRAPH_\nAdmirolas K. Flemingas (\xc5\xa1ved. Clas Larsson Fleming) atliko laivo Vaza stabilumo test\xc4\x85. Jo metu 30 \xc5\xbemoni\xc5\xb3 vienu metu tur\xc4\x97jo b\xc4\x97gti nuo vieno laivo borto link kito ir atgal. Po trij\xc5\xb3 toki\xc5\xb3 prab\xc4\x97gim\xc5\xb3, laivas stipriai si\xc5\xabbavo ir admirolas nutrauk\xc4\x97 test\xc4\x85, bet leido bandom\xc4\x85j\xc4\xaf plaukim\xc4\x85 \xc4\xaf atvir\xc4\x85 j\xc5\xabr\xc4\x85. Keista, bet laivo testavime nedalyvavo u\xc5\xbe laivo statym\xc4\x85 atsakingi H. Jakobsonas ir jo pavaduotojas J. Isbrandsonas (\xc5\xa1ved. Johan Isbrandsson)._NEWLINE_Sekmadien\xc4\xaf, 1628\xc2\xa0m. rugpj\xc5\xab\xc4\x8dio 10 d., vir\xc5\xa1 \xc4\xaflankos p\xc5\xabt\xc4\x97 silpnas pietry\xc4\x8di\xc5\xb3 brizas, j\xc5\xabra buvo rami. Krantin\xc4\x97je pa\xc5\xbei\xc5\xabr\xc4\x97ti \xc4\xaf pirm\xc4\x85j\xc4\xaf laivo i\xc5\xa1plaukim\xc4\x85 \xc4\xaf j\xc5\xabr\xc4\x85 susirinko minia \xc5\xbemoni\xc5\xb3. Laivo ekipa\xc5\xbeas su laivo kapitonu S. Hansonu (\xc5\xa1ved. S\xc3\xb6fring Hansson) l\xc4\x97tai pajud\xc4\x97jo nuo Skeppsbron prieplaukos. Paskui laivas i\xc5\xa1skleid\xc4\x97 baltas bures ir l\xc4\x97tai pajud\xc4\x97jo Beckholmen salos link. Kur\xc4\xaf tai laik\xc4\x85 dar laiv\xc4\x85 gaub\xc4\x97 parako d\xc5\xabmai, atsirad\xc4\x99 po i\xc5\xa1\xc5\xa1aut\xc5\xb3 salvi\xc5\xb3, o kai d\xc5\xabmai i\xc5\xa1sisklaid\xc4\x97, prieplaukoje stov\xc4\x97j\xc4\x99 vietos gyventojai ir u\xc5\xbesienio sve\xc4\x8diai apmir\xc4\x97 nuo pamatyto vaizdo\xc2\xa0\xe2\x80\x93 netik\xc4\x97tai laivas prad\xc4\x97jo svirti ant kairiojo borto ir su visomis bur\xc4\x97mis l\xc4\x97tai atsigul\xc4\x97 ant vandens. Po keleto minu\xc4\x8di\xc5\xb3 laivas dingo po vandeniu, o vandens s\xc5\xabkuryje plaukiojo tik keletas statini\xc5\xb3, lentos ir i\xc5\xa1n\xc4\x97r\xc4\x99 i\xc5\xa1sigelb\xc4\x97j\xc4\x99 \xc5\xbemon\xc4\x97s. Apie 30 \xc4\xafgulos nari\xc5\xb3 nuskendo._NEWLINE_Katastrofos prie\xc5\xbeastimi tapo netik\xc4\x97tai pakil\xc4\x99s v\xc4\x97jo g\xc5\xabsis ir per ma\xc5\xbeas laivo balasto svoris. Laivas pasviro ir nebegal\xc4\x97jo i\xc5\xa1sitiesinti, nes nuo vir\xc5\xa1utini\xc5\xb3 deni\xc5\xb3 prad\xc4\x97jo kristi patrankos, o pro patrank\xc5\xb3 atviras angas vanduo ver\xc5\xbe\xc4\x97si \xc4\xaf laivo vid\xc5\xb3. \xe2\x80\x9eVaza\xe2\x80\x9c nuskendo, \xc5\xa1is \xc4\xafvykis sukr\xc4\x97t\xc4\x97 Stokholmo gyventojus, buvo paskelbtas gedulas.\n_START_SECTION_\nPasekm\xc4\x97s\n_START_PARAGRAPH_\n\xe2\x80\x9eVaza\xe2\x80\x9c nuskendo 1600\xc2\xa0m nuo kranto, 32\xc2\xa0m gylyje. Tarp laivo i\xc5\xa1sigelb\xc4\x97jusi\xc5\xb3 buvo ir kapitonas S. Hansonas. Apie \xc4\xafvykusi\xc4\x85 katastrof\xc4\x85 karalius Gustavas II Adolfas buvo informuotas lai\xc5\xa1ku rugpj\xc5\xab\xc4\x8dio 27 d. \xc5\xa0is \xc4\xafsak\xc4\x97 visus kaltus suimti ir atiduoti teismui. Laivo kapitonas buvo u\xc5\xbedarytas \xc4\xaf kal\xc4\x97jim\xc4\x85. Visi i\xc5\xa1sigelb\xc4\x97j\xc4\x99 \xc4\xafgulos nariai ir laivo statytojai buvo apklausti. 1628\xc2\xa0m. rugs\xc4\x97jo 5 d. \xc4\xafvyko teismas. Kadangi \xc4\xaf daugel\xc4\xaf kaltinim\xc5\xb3 buvo atsakyta, kad laivo statytojai laik\xc4\x97si karaliaus nurodym\xc5\xb3, teismas nerado kalt\xc5\xb3. Laivo katastrofa buvo pripa\xc5\xbeinta kaip stichin\xc4\x97 nelaim\xc4\x97 ir tyrimas buvo nutrauktas. 40 000 daleri\xc5\xb3 kainav\xc4\x99s \xe2\x80\x9eVaza\xe2\x80\x9c laivas sudav\xc4\x97 rimt\xc4\x85 sm\xc5\xabg\xc4\xaf ma\xc5\xbeos \xc5\xa1alies ekonomikai.\n_START_SECTION_\n1664\xc2\xa0m. laivo gelb\xc4\x97jimo ekspedicija\n_START_PARAGRAPH_\n1658\xc2\xa0m. H. Albrechtas (\xc5\xa1ved. Hans Albrecht von Treileben) atvyko \xc4\xaf Stokholm\xc4\x85 ir pasi\xc5\xabl\xc4\x97 savo paslaugas atliekant povandeninius darbus nardymo varpo pagalba. Leidim\xc4\x85 i\xc5\xa1kelti \xe2\x80\x9eVaza\xe2\x80\x9c laivo bronzines patrankas jis gavo tik 1663\xc2\xa0m. pabaigoje. 1664\xc2\xa0m. kartu su vokie\xc4\x8di\xc5\xb3 naru A. Pekeliu (vok. Andreas Peckell) prad\xc4\x97jo darbus po vandeniu. Pirmo denio patrankos buvo i\xc5\xa1keltos iki vasaros pabaigos. 1665\xc2\xa0m. buvo i\xc5\xa1keltos patrankos i\xc5\xa1 apatinio denio. I\xc5\xa1 viso buvo atlikta daugiau nei 50 nusileidim\xc5\xb3 po vandeniu ir i\xc5\xa1keltos 53 patrankos i\xc5\xa1 64. Tuo metu j\xc5\xb3 darbas buvo prilyginamas \xc5\xbeygdarbiui._NEWLINE_Po patrank\xc5\xb3 i\xc5\xa1k\xc4\x97limo operacijos laivas ir jo buvimo vieta buvo pamir\xc5\xa1ta.\n_START_SECTION_\n\xe2\x80\x9eVaza\xe2\x80\x9c laivo i\xc5\xa1k\xc4\x97limas\n_START_PARAGRAPH_\nNepriklausomas nuskendusi\xc5\xb3 laiv\xc5\xb3 ie\xc5\xa1kotojas, archeologas Andersas Frencenas (\xc5\xa1ved. Anders Franz\xc3\xa9n) nuo vaikyst\xc4\x97s dom\xc4\x97josi Baltijos j\xc5\xabroje nuskendusiais laivais. Jis buvo rad\xc4\x99s kelet\xc4\x85 nuskendusi\xc5\xb3 laiv\xc5\xb3 ir \xc5\xbeinojo, kad Baltijos j\xc5\xabros vandenyje n\xc4\x97ra laivagrau\xc5\xbei\xc5\xb3, kurie minta mediena. Laivo \xe2\x80\x9eVaza\xe2\x80\x9c istorija jis prad\xc4\x97jo dom\xc4\x97tis 1950\xe2\x80\x93ais metais, i\xc5\xa1nagrin\xc4\x97j\xc4\x99s daugyb\xc4\x99 senovine \xc5\xa1ved\xc5\xb3 kalba para\xc5\xa1yt\xc5\xb3 archyvini\xc5\xb3 dokument\xc5\xb3. Naudodamas savadarb\xc4\xaf smail\xc4\x97jant\xc4\xaf cilindr\xc4\x85 su kiauryme, A. Frencenas rit\xc4\x97s pagalba leisdavo j\xc4\xaf \xc4\xaf j\xc5\xabros dugn\xc4\x85. Pagal i\xc5\xa1keltus j\xc5\xabros dugno grunto pavyzd\xc5\xbeius jis spr\xc4\x99sdavo kas yra apa\xc4\x8dioje. 1956\xc2\xa0m. jam pavyko aptikti didel\xc4\xaf medin\xc4\xaf objekt\xc4\x85. Tai buvo laivas \xe2\x80\x9eVaza\xe2\x80\x9c._NEWLINE_1961\xc2\xa0m. baland\xc5\xbeio 24 d. laivas \xe2\x80\x9eVaza\xe2\x80\x9c, pragul\xc4\x97j\xc4\x99s j\xc5\xabros dugne 333 metus, buvo i\xc5\xa1keltas ir nutemptas \xc4\xaf Gustavo V saus\xc4\x85j\xc4\xaf dok\xc4\x85. Atlikus archeologinius tyrimus buvo rasta apie 26 t\xc5\xabkstan\xc4\x8dius \xc4\xafvairi\xc5\xb3 artifakt\xc5\xb3. Laivas buvo i\xc5\xa1valytas nuo j\xc5\xabros nuos\xc4\x97d\xc5\xb3, atlikti restauravimo darbai ir padengtas polietilenglikoliu. Dabar restauruot\xc4\x85 laiv\xc4\x85 sudaro 95\xc2\xa0% originalo dali\xc5\xb3 ir eksponuojamas, Djurgardeno (\xc5\xa1ved. Djurg\xc3\xa5rden) saloje 1990\xc2\xa0m. rugpj\xc5\xab\xc4\x8dio 16 d. specialiai pastatytame, Vaza muziejuje.'